Kristian Jensen (V), 2005-04-20:
Beslutningsforslaget har til formål at forbedre konkurrenceevnen for danske hoteller og øge efterspørgslen på hotelovernatninger.
Det vil ifølge forslagsstillerne medføre øget beskæftigelse inden for hotel- og turisterhvervet.
Forslaget går ud på at indføre en differentieret moms, således at momssatsen på de nuværende 25 pct. nedsættes til 10 pct.
Den danske momssats har de seneste år forværret konkurrenceevnen for danske hoteller, og især fremhæves den konkurrencefordel, de svenske hoteller har opnået med baggrund i den svækkede svenske krone, samtidig med at Øresundsbroen har medført en reduktion af rejsetiden mellem Danmark og Sverige.
I forslaget findes der en del nøgletal, men hovedbudskabet er, at turisterne bidrager positivt til det danske samfund.
Ifølge HORESTA, Hotel-, Restaurant- & Turisterhvervets Arbejdsgiverforening, kom der i 2002 15,1 mia. kr. ind i provenu fra skatter og afgifter på aktiviteter, der relaterer sig til turisterhvervet.
Heraf udgjorde momsen ca. 7 mia. kr.
Derudover fremhæves turisterhvervets bidrag til beskæftigelsen.
Beskæftigelsen er nemlig steget fra 65.000 i 1989 til 80.000 beskæftigede i år 2003.
Regeringen deler Dansk Folkepartis intentioner om at skabe gode rammer for turisterhvervet i Danmark.
Vi mener, at det er vigtigt, at vi bruger turisterhvervet til også at skabe vækst, værdier og ikke mindst arbejdspladser i det danske samfund, og at vi kigger på, hvordan vi bredt får turisme til at blive en del af vores erhvervspolitik.
Men regeringen har også opgjort de samfundsøkonomiske konsekvenser af det forslag, der ligger foran os her.
En nedsættelse af momssatsen fra 25 til 10 pct. skønnes at medføre et umiddelbart tab i momsindtægter på 1,2 mia. kr. Medregnes adfærdsændringer i form af et stigende antal overnatninger, skønnes provenutabet at udgøre 900 mio. kr.
Hvis vi starter på det helt overordnede plan: Regeringen har hidtil været og er fortsat af den opfattelse, at Danmark ikke skal have et differentieret momssystem.
Det er regeringens opfattelse, at differentieret moms medfører flere ulemper end fordele.
Differentieret moms er noget, som vi har drøftet tit her i Folketingssalen, og det har været drøftet i forskellige andre henseender.
Så jeg skal ikke stå her og redegøre for, hvad det er for et arsenal af argumenter, vi har imod en differentieret moms, men bare kort fremhæve nogle af de forhold, der med sikkerhed gør sig gældende.
For det første vil en nedsat momssats uvægerlig medføre et tab i momsindtægter.
For det andet vil en nedsat momssats medføre afgrænsningsproblemer med hensyn til, hvilke ydelser der er omfattet af den nedsatte sats, og det medfører helt naturligt en usikkerhed hos dem, der eventuelt skal benytte satsen.
For det tredje vil en nedsat momssats, og det vil betyde håndtering af flere satser, medføre øgede administrative byrder for erhvervslivet.
Hvis vi dernæst ser på de konkrete argumenter for at fremsætte forslaget, er det sådan, at regeringen har en lidt anden opfattelse af vilkårene for hoteldriften end forslagsstillerne.
I marts 2004 har så vel PLS Rambøll Management som Økonomi- og Erhvervsministeriet afsluttet en omfattende analyse af det danske turismeerhverv.
Billedet af det danske turismeerhvervs vækst er positivt.
Dansk turisme har siden 1989 haft en kraftig vækst målt i så vel overnatninger som omsætning.
Sammenlignet med andre nordeuropæiske lande er andelen af udenlandske overnatninger i Danmark ganske høj, ca. 55 pct. I 2002 var der faktisk flere udenlandske overnatninger i Danmark end i Norge, Sverige og Finland til sammen.
Vi er faktisk et land med utrolig mange udenlandske overnatninger.
I analysen kommer man bl.a. ind på en række konkrete anbefalinger, og en af anbefalingerne er netop en forbedring af konkurrenceevnen i dansk turisme.
Turismebranchen, herunder også hotelbranchen, er nemlig arbejdsintensive områder, hvor lønbyrden udgør en stor andel af de samlede omkostninger.
Regeringen har netop sammen med Dansk Folkeparti nedsat skatten på arbejde, og hvis der skabes råderum til det, bør man efter regeringens opfattelse bruge det råderum til yderligere lettelser af skatten på arbejde.
Nedsat moms på hoteller er en af de måder at give skattelettelser på, som i mindst udstrækning kommer danske forbrugere til gode.
Det er et udtryk for en prioritering, som regeringen gerne ser anderledes.
Derfor mener vi, at intentionen om at være med til at styrke dansk turismeerhverv er helt rigtig.
Vi har allerede, også i et samarbejde med Dansk Folkeparti, gennemført en række positive tiltag, men vi mener ikke, at det konkrete forslag, der ligger her, er det rigtige.